HÁTTÉR

Az Európai Unió belső határait átlépő áruk fizikai és adóellenőrzésének eltörlésével nyilvánvalóvá vált, hogy az Európai Unió tagállamainak adórendszerei közötti ellentmondások miatt fennáll a következők veszélye: (1) versenytorzulás, (2) a kereskedelem eltérülése, vagy (3) az EU pénzügyi forrásainak elapadása (a csalás és az adóelkerülés növekedése). Ezért szükségessé vált a közvetett adóztatás minden közigazgatási szintjén ösztönözni az intenzív együttműködést annak érdekében, hogy az Európai Unió adózási rendszereinek működése eredményesebbé váljék. Ez a megfontolás állt az adózási területen létrehozott többéves közösségi cselekvési programok – az 1993-ban elindított Matthaeus-adóprogram, a Fiscalis (1998–2002), a Fiscalis 2003–2007 és a Fiscalis 2013 – közvetlen hátterében is.

A Fiscalis 2013 a legújabb e közösségi programok sorában, melyek azáltal segítenek biztosítani az adózási rendszereknek a belső piacon való szabályszerű működését, hogy fokozzák a részt vevő országok, azok közigazgatásai és tisztviselői közötti együttműködést. A program megkönnyíti az együttműködési tevékenységeket és eljárásokat, valamint a tudás és a legjobb gyakorlatok terjesztését a tagállamok, a tagjelölt országok és a potenciális tagjelölt országok nemzeti adóhatóságai között. Ezekre főleg közös tevékenységek, például szemináriumok és műhelytalálkozók, többoldalú ellenőrzések, projektcsoportok, munkalátogatások és képzési eszközök segítségével kerül sor. A 2007 és 2013 közötti időszakra kiterjedő Fiscalis 2013 ezenfelül továbbra is különös hangsúlyt helyez a tagállamok közötti együttműködés alapját képező, informatikai eszközökkel támogatott információcsere-rendszerekre, melyekre a költségvetésnek mintegy 70%-át költötték. A fennmaradó 30%-ot a nemzeti adóhatóságok tisztviselőinek szervezett képzésekre és együttműködési tevékenységekre fordították.

A Fiscalis 2013 program létrehozásáról szóló határozat[1] 19. cikkének (1) bekezdése értelmében a programról a Bizottság félidős értékelést készít a tagállamoktól érkező észrevételek alapján. Az értékelésre vonatkozó módszertan következetessége és a megközelítés egységessége érdekében annak elvégzésével a „Ramboll Management” nevű, értékelések készítésére szakosodott tanácsadó céget bízták meg. A tanácsadók munkáját a Bizottság tisztviselői és a részt vevő országok vezetik és támogatják egy, a projekt folyamán többször összehívott irányító csoporton keresztül.

E jelentés elfogadásával a Bizottság teljesíti azon kötelezettségét, hogy a félidős jelentés eredményeit közölje a Tanáccsal, az Európai Parlamenttel, az Európai Gazdasági és Szociális Bizottsággal és a Régiók Bizottságával. A külső vállalkozó végleges értékelési jelentése letölthető az Adóügyi és Vámuniós Főigazgatóság Europa honlapjáról.

AZ ÉRTÉKELÉS CÉLJA

A félidős értékelés a 2008-tól 2011 márciusáig tartó időszakban a program keretében végrehajtott tevékenységek hatását méri fel. A nagyobb fokú rendszeresség érdekében a vizsgálat a korábbi programok keretében végrehajtott intézkedésekre is kiterjed, figyelembe véve a Fiscalis-program és az általános uniós adóügyi együttműködés fejlődését is.

Az értékelés megvizsgálja, hogy a programozási időszakban mindeddig milyen előrehaladás történt, valamint hogy a program célkitűzései mennyiben teljesültek (a program eredményessége) ésszerű áron (a program hatékonysága). Elemzés tárgya továbbá, hogy a célkitűzések megfelelnek-e az igényeknek az adóügyi együttműködés területén (a relevancia felmérése), és hogy a program mennyiben jelent uniós hozzáadott értéket, vagyis a program célkitűzéseinek elérésére alkalmasabb-e egy közösségi program, mint a tagállamok.

Ez a félidős értékelés annak felmérésére irányul, hogy a programot egyfelől érdemes-e tovább folytatni, másfelől szükséges-e a hátralevő évekre nézve kiigazítani a tevékenységek tervezését illetően. Az értékelés eredményei a majdani Fiscalis 2020 program[2] folyamatban lévő hatásvizsgálatához is felhasználásra kerülnek. E közlemény következtetései azonban nem érintik a Bizottság esetleges jövőbeli ilyen vonatkozású határozatait

MÓDSZER

A külső tanácsadók részletes, az értékelésekhez a Bizottság által meghatározott szabályokat és iránymutatásokat szorosan követő módszertant dolgoztak ki. A tanácsadók értékelése különböző adatgyűjtési módszerekből (interjúk, felmérések, mennyiségi adatok gyűjtésére szolgáló eszközök stb.) származó eredményeken alapul. Az adatok szűrése az értékelési projekthez rendelt, a Bizottság tisztviselőiből és a nemzeti adóhatóságok képviselőiből álló irányító csoport segítségével kidolgozott átfogó értékelési és minősítési kritériumkészlet segítségével történt. A vizsgálati eredmények érvényessége az irányító csoportnak a külső tanácsadók eredményeit megvitató és kommentáló ülésein is megerősítésre került. Az értékelésre összességében kedvezően hatott a tagállami adótisztviselők körében végzett felmérések magas válaszadási aránya, valamint a Fiscalis program nemzeti koordinátorainak aktív részvétele

ÉRTÉKELÉS

A külső vállalkozó által készített végső értékelő jelentés teljes és részletes elemzést ad a Fiscalis programról, és a 2008 óta végrehajtott tevékenységek és intézkedések átfogó összefoglalását is tartalmazza.

Ténymegállapítások

Az értékelés tanúsága szerint a program igen eredményesen és hatékonyan működik, uniós hozzáadott értéke pedig nyilvánvaló. A megkérdezettek jelezték, hogy elégedettek a programmal, és a Fiscalis 2013 programon keresztül finanszírozott tevékenységek továbbra is hasznosak az érdekelt felek számára, mind a Bizottságban, mind a nemzeti adóhatóságoknál.

A külső tanácsadók a program irányítását igen kedvezően értékelték. A jelentés kifejezetten elismeri a jobb ár-érték arány biztosítására tett intézkedéseket. Ezzel összefüggésben a jelentés azt is kiemeli, hogy a tevékenységek nyomon követésén és a jelentéstételen lehetne még javítani, bár e cél elérését valószínűleg hátráltatni fogja, hogy mind az Európai Bizottságnak, mind a részt vevő országok adóhatóságainak korlátozott a program irányításához rendelkezésre bocsátható személyi erőforrás létszáma.

A Bizottság tudomásul veszi valamennyi érdekelt fél túlnyomóan pozitív értékelését és a külső tanácsadók következtetéseit a Fiscalis-program uniós szinten képviselt, jelentős uniós hozzáadott értékéről. A Bizottság tehát azt a következtetést vonja le, hogy a program összességében folytatásra érdemes.

Ajánlások a programozási időszak hátralevő részére

A további fejlesztésekre irányuló ajánlásokat szigorú módszertan, széles körű kutatás, továbbá a felmérési adatoknak és az érintettek mindegyikétől közvetlenül kapott interjúknak az elemzése alapozza meg. Az ajánlások részletei az értékelésben szerepelnek. A legfontosabb javasolt intézkedések, amelyek a programot a 2013-ig hátralevő időben még eredményesebbé tehetik, a következők:

1. a közvetlen adózás területén történő együttműködés előtérbe helyezése, különösen a csalás elleni eredményesebb és hatékonyabb küzdelem érdekében;

2. az adófizetők adminisztratív terheinek csökkentését a jövőben fel kell venni a Fiscalis különleges céljai közé;

3. eredményorientált nyomonkövetési és értékelési rendszer felállítása;

4. a tudás és a legjobb gyakorlatok terjesztésének és alkalmazásának javítása a nemzeti igazgatások körében;

5. a héa-adatcsererendszer (VIES) további javítására és fejlesztésére kínálkozó lehetőségek feltérképezése;

6. a munkalátogatások szervezésének és nyomon követésének szentelt tervezési, nyomonkövetési és jelentési rendszer bevezetése;

7. az érdekelt felek szélesebb körének bevonása;

8. megfelelő programirányítási kapacitás biztosítása.

A Bizottság általánosságban egyetért az ajánlásokkal. A projekt nyomon követéseként a Bizottság cselekvési tervet fog kidolgozni, melyben egyenként ki fog térni az értékelő jelentésben megfogalmazott ajánlásokra, és egyértelművé fogja tenni, hogy mindebből mi valósítható meg a tervezési időszakból hátralevő években.

A jelenlegi Fiscalis 2013 program például máris tartalmaz olyan tevékenységeket, amelyek hozzájárulnak az adminisztratív terhek csökkentéséhez. A következő programra irányuló javaslat ezenfelül megfogadja a tanácsadóknak azt az ajánlását, hogy az adminisztratív terhek csökkentése a program egyik különleges célkitűzése legyen.

A külső tanácsadók javaslata nyomán a jelenlegi program végrehajtásakor hasonlóképpen bevezetésre kerül a nyomonkövetési és értékelési rendszer. Az érdekelt felek szélesebb körének bevonására vonatkozó ajánlás összhangban van a Bizottság ilyen tárgyú belső elemzésével.

[1] Az Európai Parlament és a Tanács 2007. december 11-i 1482/2007/EK határozata.

[2] A Bizottság közleménye: Az Európa 2020 stratégia költségvetése - II. rész: A szakpolitikai területek áttekintése, COM(2011) 500/II, 2011. június 29.